A Bizottság 2140/98/EK rendelete
(1998. október 6.)
a szeszesitalok meghatározására, megnevezésére és kiszerelésére vonatkozó részletes végrehajtási szabályok megállapításáról szóló 1014/90/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb Ausztria, Finnország és Svédország csatlakozási okmányával módosított, a szeszesitalok meghatározására, megnevezésére és kiszerelésére vonatkozó általános szabályok megállapításáról szóló, 1989. május 29-i 1576/89/EGK tanácsi rendeletre [1] és különösen annak 6. cikkére,
mivel a legutóbb a 2523/97/EK rendelettel [2] módosított 1014/90/EGK bizottsági rendelet [3] megállapította a szeszesitalok meghatározására, megnevezésére és kiszerelésére vonatkozó részletes végrehajtási szabályokat, és annak érdekében, hogy a nemzeti hagyományoknak megfelelően édesített vagy nem édesített hagyományos italt, a Bierbrandot vagy eau de vie de bière-t megóvják a tisztességtelen piaci versenytől, és fenntartsák magas minőségi szintjét, a megnevezés használatát az e rendeletben meghatározott szeszesitalra kell korlátozni;
mivel az e rendeletben előírt rendelkezések összhangban vannak a Szeszesitalok Végrehajtási Bizottság véleményével,
ELFOGADTA EZT A RENDELETET:
1. cikk
Az 1014/90/EGK bizottsági rendelet melléklete a következő 13. ponttal egészül ki:
"13. Bierbrand vagy eau de vie de bière: olyan szeszesital,
- amelyet kizárólag friss sör közvetlen lepárlásával készítenek úgy, hogy a párlat alkoholtartalma legfeljebb 86 % (V/V) legyen, és rendelkezzen a sör jellemző érzékszervi tulajdonságaival,
- amelynek alkoholtartalma legalább 38 % (V/V), és a Közösségen belül emberi fogyasztásra készült."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. október 6-án.